b'\n_START_ARTICLE_\nLleteresa de les Piti\xc3\xbcses\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nLa lleteresa de les Piti\xc3\xbcses \xc3\xa9s origin\xc3\xa0ria de la Dragonera, Eivissa, Mallorca i Menorca. Actualment tamb\xc3\xa9 es troba al Pa\xc3\xads Valenci\xc3\xa0 i a la Costa Brava com a esp\xc3\xa8cie ne\xc3\xb2fita._NEWLINE_Viu a penya-segats litorals i s\xc3\xb2ls pedregosos i pot cr\xc3\xa9ixer a les zones muntanyenques de l\'interior, no tan a prop del mar.\n_START_SECTION_\nDescripci\xc3\xb3\n_START_PARAGRAPH_\n\xc3\x89s una planta herb\xc3\xa0cia perenne hemicript\xc3\xb2fita que creix fins a una al\xc3\xa7ada d\'entre de 20 a 60\xc2\xa0cm. Forma mates petites. Les fulles de la lleteresa de les Piti\xc3\xbcses s\xc3\xb3n glauques i cobreixen la tija. T\xc3\xa9 una forma similar a la lleteresa de platja (Euphorbia paralias), per\xc3\xb2 de menors dimensions, i amb mates de menys branques que no esdevenen tan espesses. _NEWLINE_La lleteresa de les Piti\xc3\xbcses es reconeix amb facilitat perqu\xc3\xa8 les fulles mortes a la base de les tiges, s\'assequen sense caure a terra i dirigint les puntes cap avall._NEWLINE_Floreix d\'abril a setembre. Les flors s\xc3\xb3n ciatis disposats en una infloresc\xc3\xa8ncia cimosa anomenada pleocasi. Les gl\xc3\xa0ndules nectar\xc3\xadferes del ciati s\xc3\xb3n de color groc, en forma de mitja lluna, amb dues puntetes o banyetes als extrems. _NEWLINE_Els fruits s\xc3\xb3n de c\xc3\xa0psula llisa formada per tres cocs amb llavors alveolades.\n_START_SECTION_\nToxicitat i usos medicinals\n_START_PARAGRAPH_\nCom altres plantes similars del g\xc3\xa8nere euf\xc3\xb2rbia la lleteresa de les Piti\xc3\xbcses produeix una resina blanca o l\xc3\xa0tex molt t\xc3\xb2xica. _NEWLINE_Coneguda vulgarment com a "llet" s\'utilitzava antigament com a metzina, com a laxant, com a antis\xc3\xa8ptic i per tractar verrugues a l\'herboristeria tradicional.'